Rumah Gadang AwakWartawan : Puti Reno Raudha Thaib
Editor : andri
23 November 2014 11:59 WIB
Sudah Sholat Isya, dari barando Rumah Gadang Niek Reno tadanga suaro urang rami, ruponyo Niek Reno jo cucu-cucunyo sadang bacarito. Tampaknyo asyik bana urang-urang tu. Tadanga Niek Reno maimbau Uncu Mayang, manyuruahnyo malatakan Lapek jo Sarikayo nan di buek nyo pagi tadi, untuak dimakan cucu-cucunyo sambia bacarito.
“Niek, jadi kalau Rumah Gadang tu lah runtuah aratinyo indak ado tando kaumtu lai”. Arif batanyo ka Ninieknyo.
“Rumah Gadang nyo yo indak ado lai, tapi urang Minangkabau tatap manyabuik rumahnyo jo Rumah Gadang. Jadi tanpa sadar di dalam batinnyo, di dalam hatinyo tatap ado Rumah Gadangnyo. Dalam kaadaan sarupo iko mako Rumag Gadang diposisikan sabagai “Lambang Pakauman”. Aratinyo bana dalam hati urang Minangkabau tidak bisa tacarabuik atau lapeh dari ikatan pakauman. Barangkali ikolah yang manjadi tambatan hati urang Minangkabau dalam iduiknyo. Dalam kaitan system kakarabatannyo nan basuku ka mande. Mudah-mudahan para urang-urang pandai dapek manjalehkan parsoalan iko”.
“Bram sangaik tatarik untuak mendalami Rumah Gadang jo sagalo parsoalannya, karano tampaknyo Rumah Gadang ko malakek jo adonyo pakauman/ kakarabatan urang awak. Manuruik pandapek Bram nan saketek ko banyak hal yang dapek dijalehkan jo kabaradoan Rumah Gadang. Sarupo : bantuak jo tipenyo, pola ruangannyo, pola pakarangannyo, ukirannyo, pamanfaatan ruangnyo sarato katahanan tahadok gampo dan banyak lain an lain,:Doakan Bram Niek mudah-mudahan cito-cito Bram ko dikabulkan dek Allah SWT Amin”.
“Niniek, sangaik basyukur cucu Niniek Bram lai baminaik untuak baraja tantangan Rumah Gadangnyo. Niniek akan badoa setiap waktu samoga cito-cito Bram akan dikabulkaNya Amin”. Ado pandapek urang-urang, bahaso anak-anak mudo Minangkabau kini indak paduli lai ka adat jo budayanyo.
Tapi Niniek indak pacayo jo pandapek tu do, sabab kalau ado anak mudo indak paduli jo adat sarato budayanyo, nan salah urang tuonyo, karano indak diajakan lai ka anak-anaknyo. Apo lai kini urang mulai manyadari baliak tantang nilai-nilai kaarifan local nan lah taruji untuak manyalamaikan iduik manusia sarato jo alam lingkungannyo. Jadi awak harus manoleh baliak ka nilai-nilai dari ajaran adat budaya sarato ajaran agamo Islam nan awak anuik”.
“Iyo Niek, kecek dosen Adat jo Kebudayaan Wulan, bahaso indak ado satu suku bangso di duniako nan indak punyo rujukan budaya jo agamonyo”.
“Niniek satuju bana jo dosen Wulan tu, aratinyo satiok tingkah laku awak di bantuak dek sikap hiduik awak, sikap iduik tu di bantuak dek rujukan nilai-nilai budaya jo agamo nan awak anuik. Makonyo kalian harus taruih baraja mamahami adaik jo budaya sarato agamo Islam dan sakaligus ma amalkannyo dalam hiduik kalian mulai dari kiniko. Semoga Allah Swt mambukakan hati kalian kapado kabaikan Amin”.***
.
min_Latn eng_Latn bug_Latn min_Latn min_Latn min_Latn min_Latn min_Latn min_Latn min_Latn min_Latn unk